Der er nu 80.000 kroner i erstatning på vej til Mette Nielsen fra Hals på grund af en lægefejl, som TV2 Nord for første gang kunne fortælle om i foråret 2021. Dengang fortalte vi, at Mette Nielsen ikke kunne klage over fejlen, fordi fejlen blev opdaget knap seks år efter, den fandt sted. Forældelsesfristen er fem år. Mens Patientklagenævnet altså ikke kunne behandle klagen, så har Patienterstatningen nu afgjort, at hun har krav på cirka 80.000 kroner på grund af lægefejlen. -	Jeg er utrolig glad for, at der er placeret et ansvar, fordi den lægefejl har haft en kæmpe indvirkning på mit liv. Jeg har haft fem-seks år i helvede, og jeg er tilfreds med, at lægens navn står i Patienterstatningens afgørelse som ansvarligt behandlingssted, siger Mette Nielsen. Ingen reagerede på alvorligt blodprøvesvar Efter flere års sygdom med stadig kraftigere symptomer besluttede Mette Nielsens praktiserende læge at få hende udredt på ny. Det betød blandt andet, at hun blev henvist til en speciallæge. Neurolog  Søren Due Andersen fra Aalborg havde mistanke om, at Mette led af den sjældne sygdom Myasthenia Gravis. En blodprøve afslørede, at det var den rigtige diagnose, men også at en blodprøve fra 2015 havde vist præcist det samme. Ingen reagerede på det skæbnesvangre blodprøvesvar fra 2015, og som årene gik, fik Mette Nielsen det værre og værre. -	Jeg hang i den ene side af ansigtet, mit øje hang, og jeg havde problemer med at tale og synke og til sidst også med at få vejret. Jeg var fuldstændig drænet for energi og kunne til sidst ikke overkomme selv de mest enkle ting, siger hun. Nu er ansvaret placeret Mette Nielsen ville egentlig helst have haft mulighed for at føre en sag ved Patientklagenævnet, så fejlen fik konsekvenser for den læge, som begik den. Ifølge advokat Marianne Fruensgaard er Patienterstatningen alligevel en form for oprejsning. -	I afgørelsen er det meget klart, hvem der har ansvaret for at diagnosticeringen er blevet forsinket, og det ligger jo hos den behandlende neurolog (red. 2015), hvor behandlingen slutter, uden at man får afklaret, hvad Mette fejler, siger Marianne Fruensgaard, der er advokat ved Hjulmand/Kaptain. Ansvarlig neurolog anerkender ikke fejl Det er neurolog Martin Kelkelund, som har klinik i både Brønderslev og Skagen, der ifølge Patienterstatningen er ansvarlig for, at Mette Nielsen i mere end fem år ikke fik korrekt behandling for den sjældne sygdom Myasthenia Gravis. Martin Kelkelund mener ikke, at han har begået fejl i sagen. Han vil ikke stille op foran et kamera, men har i stedet bevaret TV2 Nords spørgsmål på skrift. Efter aftale med Martin Kelkelund bringer vi hele det skriftlige interview særskilt og helt uredigeret i den artikel, der henvises til nederst i denne artikel. - Grotesk, at fejl kan være forældet, før den opdages Regions- og folketingsmedlem Per Larsen (K) er ærgerlig over sagen. -	Princippet bag et klagesystem er jo,  at den slags sager her skulle give en læring, så man ikke laver de samme fejl igen. Jeg kan selvfølgelig godt have mine tvivl, om det også sker i sagen her. Jeg håber, at Patienterstatningens afgørelse i det mindste giver anledning til reflektion hos den ansvarlige neurolog, siger Per Larsen. Ifølge folketingsmedlem Preben Bang Henriksen (V) burde sagen først have været behandlet som en patientklage - og ikke være forældet efter bare fem år. -	Det er ganske grotesk, at lægefejlen i Mette Nielsens sag kan være forældet, før den overhovedet bliver opdaget. Det er også ganske urimeligt, at sagen ikke får nogle lægefaglig effekt, siger Preben Bang Henriksen. Håber på lovændring Mette Nielsen er tilfreds med, at Patienterstatningen har sat et navn på den fejl, som ødelagde mere end fem år af hendes liv, men hun tvivler på, at det gør indtryk på den ansvarlige læge. -	Jeg tror desværre ikke, det hjælper i hans tilfælde, men jeg vil da håbe, at loven bliver lavet om, så andre ikke også havner i min situation. Det er fuldstændig urimeligt, siger Mette Nielsen. Det er Region Nordjylland, der nu skal betale Mette Nielsen de 80.000 kroner i erstatning.

Opsummering:
Mette Nielsen fra Hals får nu erstatning for en lægefejl, der fandt sted i 2015. En blodprøve, der kunne have stillet en alvorlig diagnose, blev overset.